Screenshot: YouTube/Laudato.tv

JUČERAŠNJU povorku inicijative "Hod za život", na čelu s udrugom Željke Markić "U ime obitelji", uz suprugu premijera Sanju Orešković podržao je i osuđeni ratni zločinac Dario Kordić.

> Oreškovićeva supruga Sanja uz Željku Markić: Razumni biraju život, ostalo je zabluda i strah

"Prije svega se želim zahvaliti svemogućem Bogu na ovom danu koji je darovao Hrvatskoj, neka duh sveti ispuni srca svih ljudi u našoj hrvatskoj domovini. Ovo je nešto prelijepo što se započelo, neka ovo sjeme koje je posijano raste i neka bude puno Hodova za život, obitelj i za hrvatsku domovinu. Samo ovako možemo zajedno, i neka Bog blagoslovi našu Hrvatsku ljubljenu", rekao je tako Kordić za Laudato.tv.

Tekst se nastavlja ispod oglasa

> VIDEO Djevojka zaustavila povorku protiv pobačaja, zaštitari i policija nasrnuli na nju i odveli je

Odgovoran za pokolj 116 bošnjačkih civila u Ahmićima, među kojima i 11 djece



Podsjetimo, Dario Kordić, između ostalog, odgovoran je i proglašen krivim za ratni zločin u selu Ahmići gdje su pripadnici HVO-a su 16. travnja 1993. godine, izvršili ratni zločin protiv čovječnosti. Bio je to najveći pokolj u sukobu Bošnjaka i Hrvata.

U optužnici protiv Kordića ističe se kako je otprilike od studenog 1991. do ožujka 1994., Kordić, zajedno s raznim članovima HDZ-BiH, HZ H-B/HR H-B i HVO-a i njihovim vođama, oružanim snagama i agentima, prouzročio, planirao, poticao, naređivao ili počinio, ili pomagao i na drugi način podupirao planiranje, pripremu ili izvršenje zločina protiv čovječnosti, odnosno rasprostranjenih ili sustavnih progona civila bosanskih Muslimana na političkoj, rasnoj, nacionalnoj ili vjerskoj osnovi, po cijeloj HZ H-B/HR H-B i općini Zenica, na teritoriju Bosne i Hercegovine.



Kordića je Međunarodni kazneni sud za bivšu Jugoslaviju (ICTY) osudio na 25 godina zatvora, proglasivši ga odgovornim po zapovjednoj odgovornosti za pokolj 116 bošnjačkih civila u selu Ahmići, među kojima i 11 djece - uključujući i tromjesečnu bebu. Pušten je na slobodu nakon što je u austrijskom zatvoru odslužio dvije trećine kazne.



